《醒后闻磬声》
明代·杨巍

泠然响清磬，我思良悠悠。披衣一起坐，明月悬高楼。

遥遥目天宇，空阔万象收。此时无人言，独与太虚游。

河清不可俟，天运倏已周。冥心入无极，真想在浮丘。

人生亦昼夜，身外更何求。

作者简介：（约1514—约1605）明山东海丰人，字伯谦，号梦山。嘉靖二十六年进士。除武进知县，擢兵科给事中，以忤吏部，出为山西佥事。隆庆时为右副都御史，巡抚山西，减驿银，筑城堡。乞养去。万历间历户部、工部、吏部尚书。时申时行当国，巍素厉清操，然已年老，多听其指挥。万历十五年大计，徇时行指，贤否混淆，素望大损。十八年，年近八十致仕归，归田十五年卒。工诗，有《存家诗稿》。